# A Debreceni Egyetemre vonatkozó határozat-tervezet, a géntechnológiával módosított szervezettel kapcsolatos adatok, valamint a tevékenység kockázatértékelésének összefoglalása:

A Debreceni Egyetem (4032 Debrecen, Egyetem tér 1., a továbbiakban: Kérelmező), Természettudományi és Technológiai Kar, Molekuláris Biotechnológiai és Mikrobiológiai Tanszék ügyében, géntechnológiával módosított szervezetek 2. biztonsági elszigetelési szintbe sorolt zárt rendszerben történő felhasználását – a Géntechnológiai Eljárásokat Véleményező Bizottság (a továbbiakban: Bizottság) GA-2025-24. számú véleményének, valamint a Nemzeti Népegészségügyi és Gyógyszerészeti Központ, Gyógyszer-engedélyezési Igazgatóság (a továbbiakban: egészségügyi szakhatóság) NNGYK/ETGY/7370-2/2025. számú szakhatósági állásfoglalásának figyelembevételével – a vonatkozó jogszabályokban, valamint a kérelemben foglaltak betartása mellett

**engedélyezem.**

Jelen engedély 2035. május 14. napjáig érvényes.

A géntechnológiával módosított szervezetek zárt rendszerű felhasználása a BGMF/4-6/2025. ügyiratszámú határozattal engedélyezett 2. biztonsági elszigetelési szintű géntechnológiai módosítást végző létesítményben engedélyezett.

**Zárt rendszerben az alábbi géntechnológiai tevékenységek engedélyezettek:**

* genetikailag módosított mikroorganizmusokkal élettani, transzkriptomikai vizsgálatok végzése;
* a mikroorganizmusok módosítása *Agrobacterium tumefaciens* mediálta géntranszferrel, CRISPR-Cas9 rendszerrel, elektroporációval, hősokkal vagy a mikroorganizmusok protoplasztálása révén történik;
* a tevékenységhez felhasznált szervezetek: *Escherichia. coli*, *A. tumefaciens*, élesztők: *Saccharomyces* fajok, *Schizosaccharomyces pombe*, *Candida* fajok, *Pichia pastoris*, fonalas gombák: *Aspergillus* és *Fusarium* fajok, *Beauveria bassiana.*

Az egészségügyi szakhatóság 2025. április 7. napján kelt, NNGYK/ETGY/7370-2/2025. iktatószámú szakhatósági állásfoglalásának rendelkező része szerint:

**„A kérelemben megjelölt 2. fokozatú elszigetelési szintű géntechnológiai tevékenységek engedélyezéséhez hozzájárulok.”**

Az egészségügyi szakhatóság állásfoglalása ellen önálló jogorvoslatnak helye nincs, az a jelen döntéssel szembeni jogorvoslat keretében támadható meg.

A döntés ellen fellebbezésnek helye nincs, az a közléssel véglegessé válik. A döntéssel szemben – jogsérelemre hivatkozással – a közléstől számított 30 napon belül a Debreceni Törvényszék előtt közigazgatási per kezdeményezhető. A keresetlevelet a Debreceni Törvényszéknek kell címezni, azonban az Agrárminisztériumhoz kell benyújtani. A jogi képviselő nélkül eljáró felperes a keresetlevelet jogszabályban meghatározott nyomtatványon is előterjesztheti. A jogi képviselővel eljáró fél, valamint a belföldi székhellyel rendelkező gazdálkodó szervezet az űrlapbenyújtás támogatási szolgáltatás igénybevételével köteles benyújtani a keresetlevelet *a digitális államról és a digitális szolgáltatások nyújtásának egyes szabályairól* szóló 2023. évi CIII. törvény alapján. ***A keresetlevél benyújtására szolgáló űrlap elérhető az Agrárminisztérium központi e-ügyintézési portálon megtalálható elektronikus ügyintézési felületén, a*** [***https://magyarorszag.hu/szuf\_fooldal#kereses\_talalatok,amper***](https://magyarorszag.hu/szuf_fooldal#kereses_talalatok,amper) ***címen***. Ha egyik fél sem kéri tárgyalás tartását, és azt a bíróság sem tartja szükségesnek, a bíróság az ügy érdemében tárgyaláson kívül határoz. Tárgyalás tartása a keresetlevélben kérhető, ennek elmulasztása miatt igazolásnak nincs helye. A bíróság egyszerűsített perben bírálhatja el a pert, ha a felperes ezt a keresetlevélben kéri és az alperes a védiratban nem ellenzi. Az *illetékekről* szóló 1990. évi XCIII. törvény (a továbbiakban: Itv.) 5. § (1) bekezdésének f) pontja alapján a Kérelmezőt személyes illetékmentesség illeti meg a bírósági eljárás során.

A Kérelmező az igazgatási szolgáltatási díj megfizetése alól mentesül, egyéb eljárási költség nem merült fel.

A jelen határozatommal engedélyezett tevékenység ellenőrzése érdekében, véglegessé vált határozatom másolati példányait tájékoztatásul megküldöm a *földművelésügyi hatósági és igazgatási feladatokat ellátó szervek kijelöléséről* szóló 383/2016. (XII. 2.) Korm. rendelet 28. § (2) bekezdésében meghatározott hatóságoknak.

***I n d o k o l á s***

A Kérelmező 2025. március 10. napján géntechnológiával módosított szervezet 2. biztonsági elszigetelési szintbe sorolt zárt rendszerben történő felhasználása tárgyában kérelmet (a továbbiakban: kérelem) nyújtott be Hatóságomhoz.

Az engedély iránti kérelmet a *géntechnológiai tevékenységről* szóló 1998. évi XXVII. törvény (a továbbiakban: Gtv.) 8. §-a, valamint a *géntechnológiai tevékenység engedélyezési eljárási rendjéről, valamint az eljárás során az Európai Bizottsággal való kapcsolattartásról* szóló 132/2004. (IV. 29.) Korm. rendelet (a továbbiakban: Rendelet) 2. §-a alapján megvizsgáltam,és megállapítottam, hogy a Kérelmező által benyújtott dokumentáció hiányosságokat tartalmaz. Ennek megfelelően 2025. március 11. napján hiánypótlásra szólítottam fel a Kérelmezőt az alábbiak tekintetében:

* pótolja a kockázatértékelési formanyomtatvány 1. pontját és 6.1. pontját; valamint
* tisztázza az “F101” nevű laboratórium szerepét.

A Kérelmező 2025. március 12. napján elektronikus úton küldött válaszában megküldte válaszait Hatóságomnak, így megfelelt a hiánypótlási felhívásnak.

Az engedélyezés iránti dokumentációt szakhatósági állásfoglalás céljából az egészségügyi szakhatóság részére BGMF/293-1/2025. ügyiratszámon 2025. március 14. napján, hivatali kapun, valamint bizottsági véleményezés céljából a Bizottság részére BGMF/293-2/2025. ügyiratszámon 2025. március 14. napján megküldtem.

Tárgyi ügyben az egészségügyi szakhatóság NNGYK/ETGY/7370-2/2025 ügyiratszámú 2025. április 7. napján érkezett szakhatósági állásfoglalásában a kérelemben jelölt 2. biztonsági elszigetelési szintű géntechnológiai tevékenység engedélyezéséhez előírások nélkül hozzájárult. A szakhatósági állásfoglalás a tevékenység leírását követően indokolásában az alábbiakat állapította meg: *„A Debreceni Egyetem Természettudományi és Technológiai Kar, Molekuláris Biotechnológiai és Mikrobiológiai Tanszékén genetikailag módosított (géndeléciós és gént túltermelő, illetve gént komplementáló) mikroorganizmusokkal élettani, transzkriptomikai vizsgálatokat végeznek, melyekkel az adott gén funkciójának felderítésére nyílik lehetőség. A mikroorganizmusok módosítása Agrobacterium tumefaciens mediálta géntranszferrel, CRISPR-Cas9 rendszerrel, elektroporációval, hősokkal vagy a mikroorganizmusok protoplasztálása révén történik. A recipiens és donorszervezeteket és a használt vektorok jellegét ismertették. A genetikai módosítások főleg az oxidatív stressz kivédésében játszó géneket érintik. Az Aspergillus fumigatus, Aspergillus flavus és a Candida fajok, mint donor, illetve akceptor szervezetek potenciálisan humánpatogén fajoknak minősülnek. A velük való munka a rájuk vonatkozó biztonsági szabályoknak megfelelően - és jogszabályban foglaltak szerint - történik, az Aspergillus flavus és aflatoxin kockázatok felmérésére készült a Debreceni Egyetemen kockázatbecslés. A genetikailag módosított szervezetek kezelése zárt rendszerű laboratóriumokban, II. veszélyességi fokozatú lamináris fülkében történik. A kérelmezett 2. biztonsági elszigetelési szintű létesítményben a kérelmezett zárt rendszerű tevékenység a szükséges szabályok és óvintézkedések betartása mellett kellő biztonsággal végezhető, a tevékenységre az engedély kiadható.”*

A Bizottság 2025. március 21. napján arról tájékoztatta Hatóságomat, hogy a kérelem bizottsági véleményezése folyamatban van, azonban véleményének kialakítása érdekében tényállás tisztázása szükséges.

Hatóságom a tényállás tisztázása érdekében – rövid úton, 2025. március 21. napján elektronikusan küldött – a Bizottság kérése szerinti tartalommal BGMF/293-3/2025. iktatószámú levelében az alábbiak tekintetében hívta fel a Kérelmezőt:

* javítsa a GMM/GMCC kockázatértékelési formanyomtatványban, hogy a transzformáció/konjugáció/transzdukció lehetséges génátviteli forma prokarióták esetén;
* határozza meg a GMM/GMCC kockázatértékelési formanyomtatványban a humán egészségügyi és a környezeti kockázatokkal kapcsolatos releváns pontokban, hogy a GMO-knak való kitettség milyen mértékben veszélyezteti az emberi egészséget és a környezetet.

A Kérelmező 2025. március 26. napján érkezett, fentiekre vonatkozó – BGMF/293-4/2025. számon iktatott – válaszát Hatóságom rövid úton továbbította a Bizottság felé.

A Bizottság az eredeti kérelmet és a Kérelmező írásban megküldött válaszát 2025. március 27. napján személyesen tartott ülésén megtárgyalta, és az alábbiakat állapította meg GA-2025-24. számú véleményében: „*A kérelmet a GEVB áttekintette, aminek az elbírálásához további információra volt szüksége. Kérdéseket fogalmazott meg a kérelmező részére, melyeket az eljáró hatóságon keresztül küldött meg a kérelmezőnek, valamint a kérelmezőt is meghallgatta. A válaszokat a GEVB megvitatta, és kielégítőnek találta. Ennek alapján az engedélyt megadásra javasoljuk.”*

Mindezek alapján a rendelkező részben foglaltak szerint döntöttem.

A Kérelmező az Itv. 5. § (1) bekezdésének f) pontja, valamint *a géntechnológiai tevékenység engedélyezéséért fizetendő igazgatási szolgáltatási díjakról* szóló 138/2004. (IX. 23.) FVM rendelet 7. §-ának b) pontja alapján mentesül az igazgatási szolgáltatási díj megfizetése alól.

Határozatomat a Gtv. 3. § (1) bekezdése, 6. §-a, 8-9. §-ai, a Rendelet 1. § (1) bekezdése b) pontja, 2-7. §-ai, a géntechnológiai tevékenységre vonatkozó nyilvántartás és adatszolgáltatás rendjéről, valamint a *géntechnológiai tevékenységhez szükséges engedély iránti kérelemhez csatolandó dokumentációról* szóló 82/2003. (VII. 16.) FVM rendelet 1. § (1) bekezdésének c) pontja, a *humán-egészségügy, humán gyógyszergyártás területén, és az emberi testtel közvetlenül érintkező vegyi anyagok esetében géntechnológiai tevékenység végzését engedélyező géntechnológiai hatóság, valamint a mezőgazdaság és az élelmiszeripar területén, illetve egyéb ipari célú felhasználás esetében géntechnológiai tevékenység végzését engedélyező eljárásban közreműködő géntechnológiai szakhatóság kijelöléséről* szóló 14/2008. (IV. 17.) EüM rendelet 1. § (1) bekezdése, továbbá az *általános közigazgatási rendtartásról* szóló 2016. évi CL. törvény (a továbbiakban: Ákr.) 80. § (1) bekezdése és 81. § (1) és (4) bekezdése alapján hoztam meg.

A jogorvoslatról szóló tájékoztatás az Ákr. 55. § (4) bekezdésén, 82. § (1) bekezdésén, 112. § (1) bekezdésén, 113. § (1) bekezdésén, 114. § (1) bekezdésén, valamint 116. § (1) bekezdésén és (4) bekezdésének a) pontján, továbbá a közigazgatási perrendtartásról szóló 2017. évi I. törvény 7. § (1) bekezdésének a) pontján, 12. § (1) bekezdésén, 13. § (1) bekezdésének b) pontján, 39. § (1)-(2) és (6) bekezdésén, 50. § (1) bekezdésén, 77. § (1)-(2) bekezdésén, 124. § (3) bekezdésén, valamint a *bíróságok elnevezéséről, székhelyéről és illetékességi területének meghatározásáról* szóló 2010. évi CLXXXIV. törvény 3/A. §-án és 4. mellékletén alapul.

Hatáskörömet és illetékességemet a Gtv. 4. § (1) bekezdés b) pontja, a Rendelet 1. § (3) bekezdése, valamint a Kormány tagjainak feladat- és hatásköréről szóló 182/2022 (V. 24.) Korm. rendelet 54. §-ának 9. pontja alapozza meg.

Kiadmányozási jogom a *központi államigazgatási szervekről, valamint a Kormány tagjai és az államtitkárok jogállásáról* szóló 2010. évi XLIII. törvény 5. § (3) bekezdésének b) pontján, valamint az *Agrárminisztérium Szervezeti és Működési Szabályzatáról* szóló 1/2023 (VI. 30.) AM utasítás 1. mellékletének 73. § (1) bekezdésén és 2. függelékének 4.1.3. pont 3. alpont a) pontján alapul.

**A génállomány forrásai, a használt recipiens, donor, illetve szülő mikroorganizmusok, a használt gazda-vektor rendszer, a munka célja, a kockázatértékelés összefoglalása, valamint a hulladékkezelés módja:**

Befogadó, donor szervezetek és vektorok:

* *Escherichia coli*,
* *Agrobacterium tumefaciens*,
* élesztők: *Saccharomyces* fajok, *Schizosaccharomyces pombe*, *Candida* fajok, *Pichia pastoris*,
* fonalas gombák: *Aspergillus* és *Fusarium* fajok, *Beauveria bassiana.*

A munka célja:

A genetikailag módosított mikroorganizmusokkal élettani, transzkriptomikai vizsgálatokat végeznek, melyekkel az adott gén funkciójának felderítésére nyílik lehetőség.

Kockázatértékelés összefoglalása:

Az *Aspergillus fumigatus*, *A. flavus* és a *Candida* fajok, mint donor, illetve akceptor szervezetek potenciálisan humánpatogén fajoknak minősülnek. A tervezett genetikai módosítások potenciálisan befolyásolhatják a befogadó szervezet stressz toleranciáját, spórázó képességét és virulenciáját, illetve antimikrobiális hatását. A humán-egészségügyi kockázatuk alacsony. A *Fusarium* fajok növénypatogének, az *A. flavus* is lehet káros növényekre. A *Beauveria bassiana* rovarpatogén. A genetikai módosításoknál használt markergének egy része antibiotikum rezisztenciát okozó gén. A tervezett genetikai módosítások potenciálisan befolyásolhatják a befogadó szervezet stressz toleranciáját, spórázó képességét és virulenciáját, illetve antimikrobiális hatását. A genetikailag módosított szervezetek kezelése zárt rendszerű laboratóriumokban, II. veszélyességi fokozatú lamináris fülkében történik.

Hulladékkezelésre vonatkozó információk:

A genetikailag módosított szervezetek felhasználása zárt rendszerben folyik, az erre kiképzett személyzet által. A hulladékok ártalmatlanítását a Tanszéken végzik, típusuktól függően, főleg autoklávozással, illetve ritkábban nátrium-hipoklorittal vagy detergensekkel. Az ártalmatlanított hulladék elszállítása az egyetem hulladékkezelési szabályzata szerint történik.